**Osnovna škola „Ivan Kozarac“, Nijemci Šk. god. 2019./2020.**

**SAŽETAK ANALIZE REZULTATA UPITNIKA ZA UČENIKE**

**VEZANE ZA NASTAVU NA DALJINU**

**REZULTATI UČENIČKIH ANKETA**

Tijekom prve polovice travnja proveden je upitnik vezan za nastavu na daljinu među učenicima razredne (1.-4. razred) i predmetne nastave (5.-8. razred). U upitniku je sudjelovalo 58 učenika razredne nastave i 79 učenika predmetne nastave (137 učenika), odnosno ukupno 73% učenika naše škole. Učenici predmetne nastave su ispunjavali upitnik putem digitalnog alata Microsoft Forms. Upitnik je sačinjen od 21 pitanja. Učenicima razredne nastave je upitnik prilagođen s obzirom na oblik provođenja virtualne nastave te su ga učenici ispunili temeljem suradnje učiteljica razredne nastave s roditeljima učenika. Upitnik za učenike razredne nastave se sastojao od 10 pitanja. Cilj upitnika je ispitati mišljenje učenika o virtualnoj nastavi, kako se snalaze, što smatraju prednošću takve nastave, a što nedostatkom. Ovaj upitnik je služio kako bi se uvidjelo što se još može poboljšati kako bi komunikacija učenika i odgojno-obrazovnih djelatnika bila što kvalitetnija, a njihov proces učenja što uspješniji.

|  |
| --- |
| **ZADOVOLJSTVO UČENIKA NASTAVOM NA DALJINU** |
| 59% učenika razredne i predmetne nastave izjavilo je da je uglavnom ili u potpunosti zadovoljno nastavom na daljinu. 12% učenika razredne i predmetne nastave izjavilo je da je uglavnom ili u potpunosti nezadovoljno nastavom na daljinu, a 29% učenika je ponekad zadovoljno, a ponekad nezadovoljno. |
| **U KOJOJ SE MJERI UČENICI SNALAZE U NASTAVI NA DALJINU?** |
| 93% učenika predmetne nastave naše škole izjavilo je da se u potpunosti ili uglavnom snalazi u nastavi na daljinu. 7% učenika navodi da se tek malo snalazi u nastavi na daljinu, dok nitko nije naveo da se ne snalazi uopće. |
| **RAZLOZI NEZADOVOLJSTVA NASTAVOM NA DALJINU, ODNOSNO ŠTO IM STVARA NAJVEĆI PROBLEM?** |
| Učenici razredne nastave kao razlog nezadovoljstva nastavom na daljinu uglavnom navode da im nedostaju prijatelji i učiteljica te da bi uz učiteljicu lakše savladali nastavne sadržaje. Učenici predmetne nastave najčešće navode da su teškoće prilikom nastave na daljinu imali u savladavanju gradiva pojedinih nastavnih predmeta; tehničke poteškoće sa sustavom i digitalnim alatima; preveliku količinu zadataka; kratke rokove za izvršavanje zadataka; nedostatak vremena te da bi lakše savladali nastavne sadržaje uz objašnjenja učitelja, kao u školi. 11 učenika predmetne nastave (14%) od ukupno 79 onih koji su ispunili upitnik odgovorilo je da nema poteškoća ili nije ništa navelo. |
| **U ODNOSU NA UOBIČAJENI NAČIN RADA, KOLIKO NASTAVA NA DALJINU UČENICIMA ODUZIMA VREMENA?** |
| 49% učenika naše škole smatra da im nastava na daljinu oduzima više vremena, 17% učenika smatra da im oduzima manje vremena, dok ih 34% izjavljuje da im oduzima jednako vrijeme kao i nastava u školi. |
| **RADE LI UČENICI ZADATKE CIJELI DAN ILI ODREĐENI DIO DANA?** |
| 86% učenika predmetne nastave radi zadatke određeni dio dana (nekoliko sati), dok ih 14% navodi da radi cijeli dan. |
| **VRIJEME KOJE UČENICI TROŠE NA NASTAVU NA DALJINU** |
| Najviše učenika razredne i predmetne nastave, točnije 47% ukupnog broja učenika koji su ispunili upitnik, sudjeluje 2 do 4 sata u nastavi na daljinu. 19% učenika sudjeluje 1 do 2 sata u nastavi na daljinu, 22% učenika 4 do 6 sati, a 12% učenika radi 6 do 8 ili više od 8 sati. |
| **IMAJU LI UČENICI DOVOLJNO SLOBODNOG VREMENA ZA IGRU I DRUŽENJE I OMOGUĆUJE LI IM NASTAVA NA DALJINU VIŠE ILI MANJE VREMENA ZA SLOBODNE AKTIVNOSTI U ODNOSU NA KLASIČNU NASTAVU?** |
| Svi učenici razredne nastave imaju organizirano slobodno vrijeme u danu, odnosno nema onih koji nemaju dovoljno slobodnog vremena za igru i druženje s obitelji (88% učenika uvijek ima dovoljno slobodnog vremena, a 12% nekad ima, a nekad nema). Većina učenika predmetne nastave navodi da ima manje slobodnog vremena nego prije nastave na daljinu (44%). Gotovo trećina učenika predmetne nastave (32%) navodi da se količina njihovog slobodnog vremena nije promijenila tijekom nastave na daljinu, odnosno jednaka je kao i prije, a najmanji, ali ne mali broj učenika (24%), navodi da ima i više slobodnog vremena nego prije. |
| **KAKO SE UČENICI SNALAZE U VIRTUALNOJ UČIONICI SVOGA RAZREDA U APLIKACIJI YAMMER?** |
| 97% učenika predmetne nastave navodi da se dobro snalazi u virtualnoj učionici svoga razreda u aplikaciji Yammer, dok ih 3% navodi da se ne snalazi dobro. |
| **PREDNOSTI NASTAVE NA DALJINU PREMA MIŠLJENJU UČENIKA** |
| Učenici najčešće navode sljedeće prednosti nastave na daljinu: razvijanje samostalnosti u učenju, određene im je lekcije lakše samostalno savladati; više vremena posvećuju nastavi i školi; nema provjera znanja i ocjenjivanja; imaju više vremena za izvršavanje zadataka i obrađivanje teme; zabavnije im je učiti; uče nova znanja i vještine, razvijaju informatičke sposobnosti; sviđa im se rad od kuće i mogućnost druženja s obitelji; duže spavaju; mogu samostalno organizirati svoj proces učenja i izvršavanja zadataka te mogu odmah pitati učitelje ako im nešto nije jasno. 17 učenika predmetne nastave (22%) od ukupno 79 učenika koji su ispunili upitnik odgovorilo je da nema prednosti nastave na daljinu ili je ovo pitanje ostavilo prazno. |
| **NEDOSTACI NASTAVE NA DALJINU PREMA MIŠLJENJU UČENIKA** |
| Učenici najčešće navode sljedeće nedostatke nastave na daljinu: nedostaju im objašnjenja od strane učitelja zbog čega im je teško savladati nastavne sadržaje kako su to činili u školi; prevelika količina zadataka; objavljivanje zadataka neovisno o rasporedu; dobivanje velike količine zadataka odjednom; tehničke poteškoće; nastava na daljinu im oduzme više vremena nego uobičajena nastava; nedostaju im prijatelji, učitelji i škola. 17 učenika predmetne nastave (22%) od ukupno 79 učenika koji su ispunili upitnik odgovorilo je da nema nedostataka ili je ovo pitanje ostavilo prazno. |
| **POMAŽE LI UČENICIMA NETKO U PRAĆENJU NASTAVE I IZVRŠAVANJU ZADATAKA?** |
| 72% učenika uvijek, većinu vremena ili ponekad ima pomoć drugih osoba. 28% učenika navodi da im većinu vremena ili nikad nitko ne pomaže u praćenju nastave i rješavanju zadataka. Od učenika koji su naveli da primaju pomoć drugih osoba, većina je navela da im pomažu članovi obitelji (roditelji, braća i sestre, baka i djed, teta, sestrična i sl.), dok je nekolicina učenika predmetne nastave navela da im pomažu i prijatelji. |
| **JESU LI UČENICI U POČETKU NASTAVE NA DALJINU IMALI TEHNIČKIH POTEŠKOĆA?** |
| 70% učenika predmetne nastave navodi da se susrelo s nekim oblikom tehničkih poteškoća u praćenju nastave na daljinu, dok ih 30% navodi da nisu imali poteškoće takve vrste. U pitanju u kojemu su učenici navodili primjere tehničkih poteškoća, najčešće su navodili sljedeće: nemogućnost prijave u sustav, otvaranja prezentacija i zadataka te proširivanja poruka; teškoće s korištenjem digitalnih alata; teškoće pri slanju fotografija te kašnjenje poruka i obavijesti na Yammeru. 23 učenika predmetne nastave (29%) od ukupno 79 učenika koji su ispunili upitnik je u ovom pitanju odgovorilo da nije imalo teškoća ili je ovo pitanje ostavilo prazno. 18 učenika (23%) je kao teškoću s kojom su se susretali navelo spori Internet ili računalo kao problem (ne uključujući gore navedene izjave). Temeljem rezultata u ovom pitanju može se zaključiti da 52% učenika nije navelo da je imalo poteškoća sa sustavom. |
| **IMAJU LI UČENICI SVOJ VLASTITI UREĐAJ (STOLNO RAČUNALO, LAPTOP, TABLET) ZA PRAĆENJE NASTAVE?** |
| 85% učenika predmetne nastave navodi da ima vlastiti uređaj za praćenje nastave, dok ih 15% navodi da nema. Učenici razredne nastave virtualnu nastavu prate putem komunikacije učitelja/ica i roditelja. |
| **DIJELE LI UČENICI UREĐAJ S NEKIM OD UKUĆANA?** |
| 67% učenika predmetne nastave izjavljuje da ne dijeli uređaj s drugim ukućanima, dok ih 33% dijeli. |
| **KORISTE LI UČENICI MOBITEL U NASTAVI NA DALJINU?** |
| 70% učenika koristi mobitel u radu na nastavi na daljinu, dok ih 30% ne koristi. Većina učenika koristi mobitel uz ostale uređaje. |
| **ŠTO UČENICI PREDLAŽU ZA OLAKŠAVANJE PRAĆENJA NASTAVE NA DALJINU?** |
| U prijedlozima lakšeg praćenja nastave na daljinu primijećeno je da učenici prepoznaju važnost dobre organizacije vremena i učenja te sistematičnog izvršavanja zadataka, redovitog pregledavanja zadataka u virtualnoj učionici te pravovremenog ustajanja i odlaska na spavanje. Ujedno predlažu manju količinu zadataka, objavu zadataka prema rasporedu te primjenu video poziva. |
| **KOJI JE OBLIK NASTAVE UČENICIMA LAKŠI?** |
| 87% (119) učenika Osnovne škole „Ivan Kozarac“, Nijemci koji su ispunili upitnik navelo je da im je uobičajena nastava u školi lakša, dok ih je 13% (18) navelo da im je nastava na daljinu lakša (uglavnom učenici predmetne nastave). |
| **RADUJU LI SE UČENICI POVRATKU U ŠKOLSKE KLUPE?** |
| 93% (128) učenika razredne i predmetne nastave koji su ispunili upitnik navelo je da se raduje povratku u školske klupe, dok ih je 7% (8) navelo da se tome ne raduje (uglavnom učenici predmetne nastave). |